Hygiena: Voda na Domaši je v poriadku
Voda na Domaši je v poriadku. Vyplýva to zo zistení, ktoré urobili odborní pracovníci Regionálneho úradu verejného zdravotníctva (RÚVZ) vo Vranove nad Topľou. Výsledky laboratórnych analýz preukázali, že voda na kúpanie na všetkých strediskách pri nádrži Veľká Domaša je zdravotne bezpečná.
VRANOV NAD TOPĽOU. Regionálny úrad verejného zdravotníctva dozoruje pripravenosť zariadení poskytujúcich rekreačné služby. Sleduje dodržiavanie hygienických požiadaviek stanovených zákonom.
Monitoring bude pravidelný
Monitoring vody bude RÚVZ počas letnej sezóny vykonávať pravidelne každých 14 dní. Aktuálne informácie o kvalite vody na kúpanie a tiež aj o kvalite vody z prameňov mineralizovanej vody v obciach Bystré, Pavlovce, Hermanovce a Nová Kelča budú zverejňované na internetovej stránke RÚVZ (www.ruvzvt.sk).
Kúpanie na vlastnú zodpovednosť
"Správca vodnej nádrže, Slovenský vodohospodársky podnik, š. p., závod Povodie Bodrogu Trebišov, rovnako ako v predchádzajúcich rokoch, nebude prevádzkovať prírodné kúpaliská na jednotlivých strediskách vodnej nádrže. Žiadny iný právny subjekt, nepožiadal správcu o prenájom vodnej plochy na prevádzkovanie prírodných kúpalísk v rekreačnej oblasti Veľká Domaša, preto na jednotlivých strediskách bude prebiehať iba neorganizovaná rekreácia. To znamená, že k dispozícii nebude záchranná zdravotná služba, plavčík a kúpanie bude na vlastnú zodpovednosť," uviedol regionálny hygienik RNDr. Štefan Kuruc.
Poľany obec neprevádzkuje
Strediská Domaše sú pripravené na turistickú sezónu. RÚVZ vo Vranove nad Topľou monitoroval strediská Dobrá, Holčíkovce - Eva, Nová Kelča a Krym. O prevádzkovanie rekreačných a oddychových plôch nepožiadala obec Holčíkovce pre stredisko Poľany (Monika). "Iný právny subjekt o uvedenie týchto plôch RÚVZ doposiaľ nepožiadal," doplnil hygienik.
Pracovné stretnutie k letnej turistickej sezóne 2008 sa konalo ešte v máji, za účasti zástupcov samospráv, štátnej správy i podnikateľských subjektov. "Okrem hygienických požiadaviek na stravovacie zariadenia, ubytovacie zariadenia, prevádzku umelých kúpalísk, likvidáciu splaškových odpadových vôd a tuhého komunálneho odpadu, bola riešená aj problematika prírodných kúpalísk," povedal regionálny hygienik Š. Kuruc. A dodal, že RÚVZ bude priebežne kontrolvoať dodržiavanie hygienických požiadaviek v stravovacích a ubytovacích zariadeniach vrátane likvidácie tekutého odpadu a tuhého komunálneho odpadu v jednotlivých rekreačných strediskách Domaše. Za nedodržanie podmienok môže uplatniť sankcie.